Dís hoe Midvaal dit doen – met sy jong leier | Netwerk24
Deur Jacob Rooi 30 Junie 2019 00:18
Politieke wil, 'n stabiele senior bestuur en streng finansiële en beheermaatreëls is deel van die suksesresep van Midvaal, die enigste DA-beheerde plaaslike munisipaliteit in Gauteng en ook die enigste in die provinsie wat in die jongste ouditverslag 'n skoon oudit ontvang het. Só het dié munisipaliteit in 'n verklaring gesê oor sy soveelste skoon oudit sedert 2013-'14.
Kimi Makwetu, ouditeur-generaal, het in sy jongste munisipale ouditverslag gesê Midvaal het weer van die beste praktyke toegepas, soos monitering van aksieplanne om te verseker dat interne beheergebreke hanteer word, asook optrede teen oortreders.
"As sulke praktyke in die provinsie herhaal word, sal die ouditresultate baie verbeter," sê Makwetu.
Die navorsings- en konsultantegroep PMR het die munisipaliteit in Maart bekroon met die Diamond Arrow-prys vir die munisipaliteit wat die meeste doen om werk te skep, armes op te hef, die omgewing skoon te hou, misdaad te bestry, beleggers te lok en infrastruktuur te verbeter.
Die DA se Bongani Baloyi is ook as die Sedibeng-distrik se mees proaktiewe burgemeester aangewys. Baloyi, wat nou 32 is, het in 2013 geskiedenis gemaak toe hy op 26 die jongste burgemeester in die land geword het.
Die munisipaliteit sê Baloyi het van dag een af 'n kultuur van verantwoordbaarheid en etiese leierskap gevestig.